Løvenskiold/Vogt-ministeriet

Løvenskiold/Vogt-ministeriet er en vanlig betegnelse på den norske regjeringa i perioden fra 1844 (evt. 1840) til 1856. Det har navnet sitt etter Severin Løvenskiold, som var stattholder i perioden, og Jørgen Herman Vogt, som var en sentral statsråd.

Fram til parlamentarismen blei innført i 1884, var det kongen som på egen hånd utnevnte statsrådene. Disse stillingene blei da lite politiske – og mer å regne som avansementsmuligheter for embetsmenn. Det var derfor ingen faste regjeringsskifter slik vi har i dag, men derimot hyppige skifter av departementssjefer. Dette blei forsterka av ordninga med ei statsrådsavdeling i Stockholm. Denne bestod av en statsminister og to statsråder. Disse to skulle skiftes ut årlig, og det blei dermed ofte flyttinger mellom Christiania og Stockholm og mellom departementa.

Ettersom både kongen og statsministeren stort sett var plassert i Stockholm, var det visekongen eller stattholderen som leda statsrådet i Christiania. Om ingen av disse posisjonene var besatt (eller vedkommende var fraværende), var det eldste statsråd som var regjeringas formann. Denne hadde den uoffisielle tittelen førstestatsråd.

Grev Herman Wedel Jarlsberg var stattholder fra 19. september 1836 inntil han døde 27. august 1840. Regjeringa i denne perioden betegnes som det andre Wedel-ministeriet. I kilde 1 – se nedafor – betegnes tida etter dette som Løvenskiold/Vogt-ministeriet. Kilde 2 regner imidlertid at det andre Wedel-ministeriet fortsatte fram til 8. mars 1844, da kong Karl Johan døde og Oscar I overtok.

Kildene er enige om å avslutte Løvenskiold/Vogt-ministeriet 17. juni 1856, da Løvenskiold gikk av som stattholder. Embetet blei aldri mer besatt. Den etterfølgende regjeringa kalles Vogt-ministeriet.

Under Løvenskiold/Vogt-ministeriet var det to såkalte interimsregjeringer:
 1) under Oscar Is reise til Tyskland 15.–18. juli 1852
 2) under Oscar Is sjukdom 11. oktober 1853 – 12. april 1853

Departementsinndeling 

Regjeringsavdelinga i Christiania bestod ved inngangen til denne perioden av følgende departement:
 Departementet for kirke- og undervisningsvesenet (Kirkedepartementet)
 Departementet for justis- og politivesenet (Justisdepartementet)
 Departementet for finans-, handels- og tollvesenet (Finansdepartementet)
 Departementet for landmilitæretaten (Armédepartementet)
 Departementet for sjømilitæretaten (Marinedepartementet)
 Departementet for revisjonsvesenet (Revisjonsdepartementet)

Fra 1. januar 1846 blei Departementet for det indre (Indredepartementet) oppretta. Det fikk ansvar for landbruk, industri, skog- og bergverksdrift, fiskeri, håndverk, handel og sjøfart, forsyningsvesenet, medisinalvesenet, post-, skyss-, vei-, kanal-, bygnings- og brannvesen, mål og vekt, forsikring, kommunesvesenet, oppmåling, rikets ytre grenser og den indre verdslige inndeling, samt statistikk.

I og med denne endringa skifta Finansdepartementet offisielt navn til Departementet for finansene og tollvesenet. Samtidig skifta de militære departementene navn til Departementet for arméen og Departementet for marinen.

Medlemmer av Løvenskiold/Vogt-ministeriet

Visekonger og stattholdere 

Embetet som visekonge var ikke besatt i denne perioden.

Severin Løvenskiold var stattholder fra 27. februar 1841 (tiltrådte i mai). Han søkte avskjed 10. august 1855 og fratrådte 17. juni 1856.

Statsministre og statsråder 

I nedstående tabell betyr «Stockholm» statsråd ved statsrådsavdelinga i Stockholm. (+) indikerer at vedkommende leda to departement. «Forrige» betyr at han hadde samme posisjon mot slutten av det andre Wedel-ministeriet. «Neste» betyr at vedkommende fortsatte i samme posisjon i Vogt-ministeriet. Tabellen gjelder fra 1844.

«Vikarer» under interimsregjeringene 

Følgende var tilforordna som statsråder ved regjeringskontoret i Christiania i perioder da departementssjefer der var medlemmer av interimsregjeringer i Stockholm:

15.–18. juli 1852

 Peder Carl Lasson, Justisdepartementet, sjef 10. juli – 20. september
 Niels Andreas Thrap, Finansdepartementet, sjef 10. juli – 20. september

11. oktober 1852 – 12. april 1853

 Poul Christian Holst, Revisjonsdepartementet, sjef 25. oktober – 12. april
 Niels Andreas Thrap, Marinedepartementet, sjef 30. oktober – 12. april
 Peder Carl Lasson, Justisdepartementet, sjef 20. oktober – 12. april

Statssekretærer 

Sekretærpostene var heile perioden besatt av følgende:

 Statssekretær i Christiania: Ulrik Frederik Anton de Schouboe
 Ekspedisjonssekretær i Stockholm: Johan Frederik Monrad 
 Sekretær for den norske regjerings formann: Christian Holst

Se også 
 De svensk-norske interimsregjeringene
 Norges regjeringer

Kilder 

 (1) Jan Debes: Det norske statsråd 1814–1949, Cammermeyer, Oslo 1950
 (2) Det norske statsråd 1814–1945, Statsministerens kontor, Oslo 1996

Noter 

Norske regjeringer